12. ฐานะการเงินและผลการดำเนินงาน

(1) งบการเงิน

ก) สรุปรายงานการตรวจสอบของผู้สอบบัญชีในระยะ 3ปี

ปี 2549 และ 2550

ข้าพเจ้าได้ตรวจสอบงบดุลรวม ณ วันที่ 31 ธันวาคม พ.ศ. 2550 และ พ.ศ. 2549
งบกำไรขาดทุนรวม งบแสดงการเปลี่ยนแปลงในส่วนของผู้ถือหุ้นรวม
และงบกระแสเงินสดรวมสำหรับปีสิ้นสุดวันเดียวกันของแต่ละปี ของบริษัท ทิปโก้ฟูดส์ (ประเทศไทย)
จำกัด (มหาชน) และบริษัทย่อย และได้ตรวจสอบงบดุล ณ วันที่ 31 ธันวาคม พ.ศ. 2550 และ
พ.ศ. 2549 งบกำไรขาดทุน งบแสดงการเปลี่ยนแปลงในส่วนของผู้ถือหุ้น และงบกระแสเงินสด
สำหรับปีสิ้นสุดวันเดียวกันของแต่ละปี เฉพาะของบริษัท ทิปโก้ฟูดส์ (ประเทศไทย) จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงาน เพื่อให้ได้ความเชื่อมั่นอย่างมีเหตุผลว่า
งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินรวมและงบการเงินเฉพาะบริษัทข้างต้นนี้ แสดงฐานะการเงินรวม ณ
วันที่ 31 ธันวาคม พ.ศ. 2550 และ พ.ศ. 2549 ผลการดำเนินงานรวมและกระแสเงินสดรวม
สำหรับปีสิ้นสุดวันเดียวกันของแต่ละปี ของบริษัท ทิปโก้ฟูดส์ (ประเทศไทย) จำกัด (มหาชน)
และบริษัทย่อย และแสดงฐานะการเงิน ณ วันที่ 31 ธันวาคม พ.ศ. 2550 และ พ.ศ. 2549
ผลการดำเนินงานและกระแสเงินสด สำหรับปีสิ้นสุดวันเดียวกันของแต่ละปี เฉพาะของบริษัท
ทิปโก้ฟูดส์ (ประเทศไทย) จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

ปี 2551

ข้าพเจ้าได้ตรวจสอบงบดุลรวม ณ วันที่ 31 ธันวาคม พ.ศ. 2551 งบกำไรขาดทุนรวม
งบแสดงการเปลี่ยนแปลงในส่วนของผู้ถือหุ้นรวม
และงบกระแสเงินสดรวมสำหรับปีสิ้นสุดวันเดียวกันของบริษัท ทิปโก้ฟูดส์ (ประเทศไทย) จำกัด
(มหาชน) และบริษัทย่อย
และได้ตรวจสอบงบการเงินเฉพาะกิจการสำหรับรอบระยะเวลาบัญชีเดียวกันของบริษัท ทิปโก้ฟูดส์
(ประเทศไทย) จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า
งบดุลรวม ณ วันที่ 31 ธันวาคม พ.ศ. 2550 งบกำไรขาดทุนรวม
งบแสดงการเปลี่ยนแปลงในส่วนของผู้ถือหุ้นรวม และงบกระแสเงินสดรวมสำหรับปีสิ้นสุดวันเดียวกัน
ของบริษัท ทิปโก้ฟูดส์ (ประเทศไทย) จำกัด (มหาชน) และบริษัทย่อย และ
งบการเงินเฉพาะกิจการของบริษัท ทิปโก้ฟูดส์ (ประเทศไทย) จำกัด (มหาชน)
สำหรับรอบระยะเวลาบัญชีเดียวกันที่นำมาแสดงเปรียบเทียบตรวจสอบโดยผู้สอบบัญชีอื่นในสำนักงานแห่งเดียวกันกับข้าพเจ้า
ตามรายงานลงวันที่ 20 กุมภาพันธ์ พ.ศ. 2551 ซึ่งได้แสดงความเห็นอย่างไม่มีเงื่อนไข
และให้ข้อสังเกตตามหมายเหตุประกอบงบการเงินข้อ 3.6 ว่าในปี พ.ศ. 2550 บริษัทฯ
ได้มีการเปลี่ยนแปลงนโยบายการบัญชีสำหรับเงินลงทุนในบริษัทย่อยและบริษัทร่วมจากวิธีส่วนได้เสียมาเป็นวิธีราคาทุน

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงาน เพื่อให้ได้ความเชื่อมั่นอย่างมีเหตุผลว่า
งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

/ข้าพเจ้าเห็นว่า

ข้าพเจ้าเห็นว่า งบการเงินรวมและงบการเงินเฉพาะบริษัทข้างต้นนี้ แสดงฐานะการเงิน ณ วันที่
31 ธันวาคม พ.ศ. 2551 ผลการดำเนินงานและกระแสเงินสด สำหรับปีสิ้นสุดวันเดียวกัน
ของบริษัท ทิปโก้ฟูดส์ (ประเทศไทย) จำกัด (มหาชน) และบริษัทย่อย และเฉพาะกิจการของบริษัท
ทิปโก้ฟูดส์ (ประเทศไทย) จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

(ข) ตารางสรุปงบการเงินรวมและงบการเงินเฉพาะของบริษัท 2549 – 2551

[]

[]

[]

[]

[]

(ค) อัตราส่วนทางการเงินที่สำคัญที่สะท้อนถึงฐานะการเงินและผลการดำเนินงาน

[]

(2) คำอธิบายและการวิเคราะห์ฐานะการเงินและผลการดำเนินงาน

ผลการดำเนินงานประจำปี

บริษัทฯ มีกำไรสุทธิรวม 70.2 ล้านบาท ลดลงจากปีก่อน 489.2 ล้านบาท (หรือ ร้อยละ 87.5)
สาเหตุหลักของการลดลงเนื่องมาจากการรับรู้ส่วนแบ่งขาดทุนจากเงินลงทุนในบริษัทร่วม จำนวน
265.0 ล้านบาท ในขณะที่เมื่อพิจารณาการดำเนินการของบริษัทเอง
จะเห็นว่าผลประกอบการปรับตัวดีขึ้น โดยมีรายได้รวม จำนวน 5,365.2 ล้านบาท
เพิ่มขึ้นจากปีก่อน 202.3 ล้าน (หรือ ร้อยละ 3.9) ซึ่งเป็นรายได้จากยอดขาย จำนวน 5,126.0
ล้านบาท และ รายได้อื่น จำนวน 239.2 ล้านบาทส่วนของต้นทุนขายและบริการ เท่ากับ 3,572.3
ล้านบาท เพิ่มขึ้น 288.5 ล้านบาท (หรือร้อยละ 8.8) ทำให้กำไรขั้นต้น เท่ากับ 1,553.7
ล้านบาท เพิ่มขึ้น จำนวน 471.5 ล้านบาท (หรือร้อยละ 43.6)
กำไรจากการดำเนินงานก่อนภาษีเงินได้ ไม่รวมส่วนแบ่งขาดทุนจากเงินลงทุนในบริษัทร่วม จำนวน
265.0 ล้านบาท เท่ากับ 449.87 ล้านบาท คิดเป็นอัตราร้อยละ 8.8 ต่อยอดขาย

การวิเคราะห์รายได้

-   การวิเคราะห์รายได้จากการขายรวม

  ---------------- --------- -------- --------- -------- --------- ------- ----------------- -----------
  รายได้จากการขาย   ปี2549              ปี2550              ปี2551             ฮัตราการเติบโต(%)   

                   รายได้     %        รายได้     %        รายได้     %       2550/2549         2551/2550

  ในประเทศ         1,623.1   43.8     2,117.0   48.5     2,559.9   49.9    30.4              20.9

  ต่างประเทศ        2,078.4   56.2     2,248.9   51.5     2,566.1   50.1    8.2               14.1

  รวม              3,701.5   100.00   4,365.9   100.00   5,126.0   100.0   17.9              17.4
  ---------------- --------- -------- --------- -------- --------- ------- ----------------- -----------

ยอดขายที่เพิ่มขึ้นในช่วง 3 ปี

สำหรับการขายในประเทศ ยังเป็นผลหลักจากการออกผลิตภัณฑ์ใหม่สู่ตลาด
และการเลือกหาสถานที่ที่เหมาะสมสำหรับขยายสาขาของธุรกิจค้าปลีก รวมทั้งการเพิ่มผลิตภัณฑ์ใหม่ๆ
เพื่อดึงดูดความสนใจและตอบสนองความต้องการที่หลากหลายของลูกค้า สำหรับธุรกิจต่างประเทศ
เน้นการบริหารต้นทุนในการผลิตและการพิจารณาโครงสร้างราคาขาย
ให้ครอบคลุมอัตราแลกเปลี่ยนและต้นทุนผลไม้และทินเพลตที่เปลี่ยนแปลงไป
และบริษัทยังคงนโยบายการเข้าไปทำสัญญาซื้อขายอัตราแลกเปลี่ยนล่วงหน้าเพื่อลดความเสี่ยงจากความผันผวนของอัตราแลกเปลี่ยน
นอกจากนั้นยังเน้นการขยายตลาดยังภูมิภาคต่างๆ ทั่วโลก
เพื่อกระจายความเสี่ยงในภาวะที่ตลาดหลักใหญ่ๆ ได้แก่ สหรัฐอเมริกา และยุโรป
เศรษฐกิจชะลอตัว

ยอดขายรวมในปี 2551

ในปี 2551 รายได้จากการขายรวมเพิ่มขึ้นจากปีก่อน ร้อยละ 17.4
โดยที่รายได้จากการขายในประเทศเพิ่มขึ้น ร้อยละ 20.9
และรายได้จากการขายต่างประเทศเพิ่มขึ้นร้อยละ 14.1

รายได้จากการขายในประเทศ

1. ยอดขายที่เพิ่มขึ้นจากธุรกิจเครื่องดื่มพร้อมดื่ม

จากการที่ธุรกิจเครื่องดื่มได้เริ่มย้ายการผลิตมายังโรงงานเครื่องดื่มแห่งใหม่ที่ อำเภอวังน้อย
จังหวัดพระนครศรีอยุธยา ตั้งแต่ปี 2550 ในปี 2551 บริษัทได้เริ่มการผลิตเต็มที่ที่โรงงานแห่งใหม่
ซึ่งมีกำลังการผลิต มากกว่าเดิม ประมาณ 3 เท่า
โดยเป็นทั้งการขยายกำลังการผลิตเดิมของเครื่องดื่มในบรรจุภัณฑ์แบบกล่อง
และได้เพิ่มสายการผลิตใหม่ที่เป็นเครื่องดื่มบรรจุในขวด PET เพื่อให้ผลิตภัณฑ์มีความหลากหลาย
ตอบสนองความต้องการของลูกค้าได้มากขึ้น โดยบริษัทฯ ได้ออกผลิตภัณฑ์ใหม่ที่บรรจุในขวด PET
ได้แก่ น้ำผลไม้ 30% ภายใต้ตราสินค้าทิปโก้ ซูเปอร์สตาร์ นอกจากนั้นยังได้ออกผลิตภัณฑ์ใหม่
ภายใต้ตราสินค้า ของบริษัทผู้ร่วมทุน คือ บริษัท ซันโทรี่ จำกัด ได้แก่ เครื่องดื่ม ดาการะ
ซึ่งเป็นเครื่องดื่มในกลุ่ม Functional Drink ซึ่งเป็นประเภทเครื่องดื่มที่ทาง ซันโทรี่
เป็นผู้เชี่ยวชาญ และได้พัฒนาผลิตภัณฑ์ให้เหมาะกับตลาดในประเทศไทย

สำหรับผลิตภัณฑ์ในสายการผลิตเดิม ได้มีการออกผลิตภัณฑ์รสชาติใหม่ๆ อย่างสม่ำเสมอ ในปี 2551
กลุ่มน้ำ 100% ได้แก่ น้ำเชอรี่เบอรี่, น้ำมังคุด และ น้ำแอ๊ปเปิ้ล ไซเดอร์
ในกลุ่มน้ำผลไม้พาสเจอร์ไรส์ ได้แก่ น้ำทับทิม, น้ำสตรอเบอรี่, น้ำมะนาว ในกลุ่มเครื่องดื่มธัญพืช
ได้แก่ เครื่องดื่มข้าวโอ๊ต 3 สูตร คือ สูตรไม่มีน้ำตาล, ผสมมอลต์สกัด และผสมงาดำ
สำหรับธุรกิจน้ำแร่ มีการออกขนาดบรรจุภัณฑ์ใหม่ ขนาด 6 ลิตร
เพื่อตอบสนองความต้องการของผู้บริโภคมากขึ้น และได้มีการออกน้ำแร่ Brand ใหม่ ได้แก่ น้ำแร่
อควาเร่ ซึ่งเป็นน้ำแร่มาจากอีกแหล่ง และขายในราคาต่ำกว่าน้ำแร่ออรา
โดยบริษัทมีส่วนแบ่งตลาดในตลาดน้ำผักและน้ำผลไม้ 100% เพิ่มขึ้นจาก 47% เป็น 49.6% ในปี
2551 และมียอดขายในตลาดดังกล่าวมากกว่าอัตราการเติบโตของตลาด

2. ธุรกิจร้านค้าปลีกและฟู้ดเซอร์วิซ ในปี 2551 Squeeze Juice Bar ภายใต้แนวคิด “
Squeeze by TIPCO” มีจำนวนสาขาทั้งหมด 46 สาขา ดำเนินการโดยบริษัทเอง 42 สาขา และ
Franchise จำนวน 4 สาขา โดยการขยายสาขายังคงเน้นใน Location
ที่เหมาะสมซึ่งเป็นกลยุทธ์หลักของพัฒนาธุรกิจ
และมีการเพิ่มผลิตภัณฑ์ที่หลากหลายมากขึ้นเพื่อตอบสนองความต้องการของผู้บริโภคได้มากขึ้น ได้แก่
กาแฟ “Mountain Bean” และ ไอศครีม “Fruit Magic” เป็นต้น
นอกจากนั้นในส่วนของฟู้ดเซอร์วิส บริษัทสามารถขายเครื่องดื่มพร้อมดื่มเข้าสู่ภัตตาคาร,โรงแรม,
สายการเดินรถ และสายการบินได้มากขึ้น

รายได้จากการขายต่างประเทศ

ในส่วนของการส่งออกผลไม้กระป๋องและน้ำสับปะรดเข้มข้น
ในปีที่ผ่านมาได้มีการปรับราคาขายขึ้นเพื่อให้สอดคล้องกับอัตราแลกเปลี่ยนของเงินบาทที่แข็งค่าขึ้นรวมทั้งต้นทุนที่เพิ่มขึ้นของราคาผลไม้สดและทินเพลต
และในส่วนของการขยายตลาดการส่งออกน้ำผลไม้ทั้งในประเทศแถบ ASEAN
ที่ขายภายใต้ตราสินค้าของบริษัทฯ และประเทศนอกกลุ่ม ASEAN
ที่เป็นการรับจ้างผลิตภายใต้สูตรและตราสินค้าของลูกค้า มีการเติบโตอย่างต่อเนื่อง
ทำให้ยอดขายต่างประเทศเพิ่มขึ้นร้อยละ 14.1 (เพิ่มขึ้นร้อยละ 23.3
ในรูปของเงินเหรียญสหรัฐฯ)

สัดส่วนการรายได้จากขายระหว่างการขายในประเทศและต่างประเทศ

ในปี 2551 สัดส่วนรายได้จากการขายระหว่างการขายในประเทศและต่างประเทศ
มีอัตราส่วนเท่ากับ 49.9 : 50.1
โดยที่สัดส่วนรายได้จากการขายในประเทศเพิ่มขึ้นตามลำดับต่อเนื่องทุกปี
ซึ่งเป็นไปตามแผนระยะยาวของบริษัทที่ต้องการรักษาระดับสัดส่วนรายได้จากการขายของทั้ง 2
ส่วนอยู่ที่ระดับ 50 : 50
เพื่อบริหารความเสี่ยงจากลักษณะของธุรกิจในประเทศและต่างประเทศให้เกิดดุลยภาพ

-   การวิเคราะห์รายได้อื่น

  ------------------------------------------- --------- --------- ---------
  รายได้อื่น                                     2549      2550      2551

  กำไรจากการขายหุ้นบริษัทร่วม (TASCO)              -         20.5      -

  กำไรจากการขายหุ้นบริษัทย่อย                      -         669.3     -

  กำไรจากอัตราแลกเปลี่ยน                         95.0      -         54.1

  หนี้สงสัยจะสูญโอนกลับ                            12.6      0.1       -

  ส่วนแบ่งกำไรจาก TASCO                         85.5      75.4      -

  เงินพิเศษจากการซื้อวัตถุดิบตามเป้า                  20.5      42.5      75.0

  ค่าสนับสนุนทางการตลาด                          -         -         44.1

  รายได้จากการขายวัตถุดิบและเศษวัสดุ                9.6       16.4      24.8

  รายได้ค่าขนส่งและประกันภัยจากการขายในเทอม CIF    29.1      28.1      22.7

  อื่นๆ                                         17.0      20.0      18.5

  รวม                                         269.3     872.3     239.2
  ------------------------------------------- --------- --------- ---------

กำไรจากขายหุ้นในบริษัทร่วม 20.5 ล้านบาท ในปี2550 เป็นกำไรจากการขายเงินลงทุนในบริษัท
ทิปโก้ แอสฟัลท์ จำกัด โดยที่บริษัทฯมี นโยบายในการถือหุ้นดังกล่าวในสัดส่วนร้อยละ 20-25
และมีการเข้าทำกำไรในบางครั้งเพื่อชดเชยต้นทุนของเงินลงทุน

กำไรจากการขายเงินลงทุนในบริษัทย่อย (บริษัท ทิปโก้เอฟแอนด์บี จำกัด) จำนวน 669.3
ล้านบาท ในปี 2550 ซึ่งเกิดจากการร่วมลงทุนในธุรกิจเครื่องดื่มพร้อมดื่มกับบริษัท ซันโทรี่ จำกัด
บริษัทฯได้ขายเงินลงทุนในบริษัทย่อยนั้นและมีสัดส่วนการลงทุนในบริษัทย่อยดังกล่าวร่วมกันกับบริษัท
ซันโทรี่ในอัตรา 50 : 50

กำไรจากอัตราแลกเปลี่ยน เนื่องจากบริษัทฯ
เข้าไปทำสัญญาซื้อขายเงินตราต่างประเทศล่วงหน้าในช่วงเงินบาทอ่อน
และต่อมาค่าเงินปรับตัวแข็งค่าจึงทำให้ได้กำไรจำนวน 95.0 ล้านบาท ในปี 2549 และ จำนวน
54.1 ล้านบาทในปี 2551

หนี้สงสัยจะสูญโอนกลับ เนื่องจากรายการหนี้สงสัยจะสูญของลูกหนี้รายหนึ่งที่บริษัทฯ
ได้ตั้งเอาไว้แล้วได้ถูกตัดออกไปเป็นหนี้สูญซึ่งรายการหนี้สูญดังกล่าวได้รวมอยู่ในค่าใช้จ่ายอื่นแล้ว

ส่วนแบ่งกำไรจาก TASCO ในปี 2551 บริษัทฯ บันทึกส่วนแบ่งขาดทุนจาก TASCO จำนวน 265
ล้านบาท ยอดรายได้อื่นจากงบเปรียบเทียบ 2 ปี (2551-2550)
ลดลงจากข้อมูลตามตารางซึ่งนำมาจากงบการเงินเปรียบเทียบ 2 ปี (2550-2549) จำนวน 75.4
ล้านบาท (ส่วนแบ่งกำไรจาก TASCO ปี 2550) นั่นคือรายได้อื่นในปี 2550 จากตาราง จำนวน
872.3 ล้านบาท หักส่วนแบ่งกำไรจาก TASCO จำนวน 75.4 ล้านบาท
เท่ากับรายได้อื่นในงบการเงินเปรียบเทียบ (2551-2550) จำนวน 796.9 ล้านบาท
(อธิบายตัวเลขแตกต่างของตารางกับงบการเงินเปรียบเทียบเนื่องจากมีการจัดประเภทรายการใหม่ของผู้สอบบัญชี)

ค่าสนับสนุนทางการตลาด 44.1 ล้านบาท ในปี 2551 เป็นเงินสนับสนุนจาก บริษัท ซันโทรี่ จำกัด
สำหรับการทำโฆษณา และการส่งเสริมการขาย สำหรับผลิตภัณฑ์ภายใต้ ตราสินค้าของ บริษัท
ซันโทรี จำกัด ที่ผลิตและจำหน่ายโดย บริษัทย่อย (บริษัท ทิปโก้ เอฟแอนด์บี จำกัด)

รายได้จากค่าขนส่งและประกันจากการขายในเทอม CIF บริษัทฯบันทึกรายได้จากการขายในเทอม
FOB รายได้ค่าขนส่งและประกันจากการขายได้ถูกบันทึกไว้ในรายได้อื่น
ส่วนค่าใช้จ่ายดังกล่าวที่ต้องจ่ายให้แก่บริษัทเรือและบริษัทประกันได้รวมอยู่ในค่าใช้จ่ายในการขายและบริหารแล้ว

การวิเคราะห์ต้นทุนขายและกำไรขั้นต้น

  ----------------------------- --------- -------- --------- -------- --------- --------
                                ปี2549              ปี2550              ปี2551     

                                ล้านบาท    % ยอดขาย ล้านบาท    % ยอดขาย ล้านบาท    % ยอดขาย

  ยอดขาย                        3,701.5   100.0    4,365.9   100.0    5,126.0   100.0

  ต้นทุนขาย                       2,533.3   68.4     3,283.8   75.2     3,572.3   69.7

  กำไรขั้นต้น                      1,168.2   31.6     1,082.1   24.8     1,553.7   30.3
  ----------------------------- --------- -------- --------- -------- --------- --------

จากที่ในปี 2550 ธุรกิจต่างประเทศเผชิญกับต้นทุนผลไม้สด ทินเพลต
และค่าแรงงานที่เพิ่มสูงขึ้นทำให้ต้นทุนขายโดยรวมเพิ่มสูงขึ้น
ทางด้านยอดขายยังได้รับผลกระทบจากอัตราแลกเปลี่ยนที่เงินบาทแข็งค่าขึ้น
ทำให้อัตรากำไรขั้นต้นของปี 2550 ลดลงเมื่อเทียบกับปี 2549 ในปี 2551
บริษัทได้มีการปรับราคาขายในสัญญาใหม่ให้ครอบคลุมต้นทุนที่เพิ่มขึ้น
และรวมปัจจัยด้านอัตราแลกเปลี่ยนในการกำหนดราคา อัตรากำไรขั้นต้นจึงปรับตัวสูงขึ้น จากปี
2550

ค่าใช้จ่ายในการขายและบริหาร

  ----------------------------- -------- -------- --------- -------- --------- --------
  ค่าใช้จ่าย                       ปี2549             ปี2550              ปี2551     

                                ล้านบาท   % ยอดขาย ล้านบาท    % ยอดขาย ล้านบาท    % ยอดขาย

  ค่าใช้จ่ายในการขายและบริหาร       904.8    25.1     1,095.6   25.1     1,254.4   24.5
  ----------------------------- -------- -------- --------- -------- --------- --------

สัดส่วนของค่าใช้จ่ายในการขายและการบริหารต่อยอดขายในปี 2551 ลดลงเล็กน้อยจากปี 2550
จากการคงนโยบายเดิมตามแผนการตลาดที่วางไว้ และการออกผลิตภัณฑ์ใหม่อย่างสม่ำเสมอ

รายงานการวิเคราะห์กระแสเงินสด

  ---------------------------------------------------------- --------- --------- ----------
  ค่าใช้จ่าย                                                    ปี2549     ปี2550     ปี2551

  กระแสเงินสดจากการดำเนินงาน                                                       

  กำไรก่อนภาษีเงินได้                                            418.7     763.7     184.9

  ปรับกระทบยอดกำไรก่อนภาษีเงินได้เป็นเงินสดรับสุทธิจากกิจกรรมดำเนินงาน   116.2     -514.6    569.7

  ปรับ เงินทุนหมุนเวียนสุทธิ (เพิ่มขึ้น) ลดลง                           -471.9    -136.9    -1,043.9

  เงินสดสุทธิได้มาจาก (ใช้ไปใน) กิจกรรมดำเนินงาน                    63.0      112.2     -289.3

  เงินสดสุทธิจากกิจกรรมลงทุน                                      -451.7    470.1     -227.8

  เงินสดสุทธิจากกิจกรรมจัดหาเงิน                                   294.9     -557.2    494.2

  เงินสดและรายการเทียบเท่าเงินสดเพิ่มขึ้น (ลดลง)                     -93.8     25.0      -22.8

  เงินสดและรายการเทียบเท่าเงินสดยกมา                             120.1     26.3      51.3

  เงินสดและรายการเทียบเท่าเงินสดยกไป                             26.3      51.3      28.5
  ---------------------------------------------------------- --------- --------- ----------

กระแสเงินสดจากการดำเนินงาน เป็นบวกในปี 2549-2550 สำหรับปี 2551
มีกระแสเงินสดจากการดำเนินงานติดลบ เนื่องจากบริษัทฯเก็บสินค้าคงเหลือ
ทั้งในรูปสินค้าสำเร็จรูป และวัตถุดิบ
ในส่วนของการผลิตผลไม้กระป๋องและน้ำสับปะรดเข้มข้นเพิ่มขึ้นเพราะคาดการณ์ว่า ในปี 2552
จะประสบกับภาวะอากาศแล้ง ทำให้ผลไม้ขาดแคลน และราคาสูงขึ้น
จึงมีนโยบายในการเร่งผลิตเก็บเป็นสินค้าสำเร็จรูปไว้ เพื่อบริหารต้นทุน

กระแสเงินจากกิจกรรมการลงทุน ในปี 2549 มีการลงทุนในโรงงานเครื่องดื่มที่อำเภอวังน้อย
จังหวัดพระนครศรีอยุธยา และมีการซื้อหุ้นในบริษัท ทิปโก้แอสฟัลท์ จำกัด (มหาชน)
ตามใบสำคัญแสดงสิทธิซื้อหุ้นที่ได้รับ ส่วนในปี 2550
มีการขายหุ้นของบริษัทย่อยออกไปในสัดส่วนร้อยละ 50 โดยได้รับชำระค่าหุ้นมาร้อยละ 97
เป็นจำนวนเงิน 969.03 ล้านบาท และได้มีซื้อขายหุ้นของบริษัท ทิปโก้แอสฟัลท์ จำกัด (มหาชน)
เพื่อทำกำไรระยะสั้น (เป็นไปตามนโยบายของบริษัทฯ ในการถือหุ้นของบริษัท ทิปโก้แอสฟัลท์ จำกัด
(มหาชน) ในอัตราร้อยละ 20-25) และได้รับเงินปันผลจากการถือหุ้นดังกล่าวในระหว่างปี 2550
จำนวน 43.5 ล้านบาท
นอกจากนี้บริษัทฯยังได้ทำการซื้อขายสินทรัพย์ระหว่างบริษัทฯและบริษัทฯย่อยเพื่อให้ทรัพย์สินของแต่ละบริษัทตรงกับแหล่งกำเนิดของรายได้
โดยที่ ได้ขายกรรมสิทธิ์ ในอาคารและสิ่งปลูกสร้างที่โรงงานวังน้อยรวมทั้งโอนเงินกู้ระยะยาว
จำนวน 404.0 ล้านบาทเกิดจากการลงทุนโรงงานดังกล่าว ให้แก่บริษัทย่อย และบริษัทฯ
ได้ซื้อกรรมสิทธิ์โรงงานน้ำแร่ออรา ที่อำเภอแม่ริม จังหวัดเชียงใหม่ และรับโอนเงินกู้ระยะยาว
จำนวน 215.0 ล้านบาท จากบริษัทย่อย มีการลงทุนสินทรัพย์ถาวรเพิ่มเติมทั้งในส่วนของอาคาร
การติดตั้งระบบต่างๆ และการติดตั้งเครื่องจักรของโรงงานเครื่องดื่มที่อำเภอวังน้อย
จังหวัดพระนครศรีอยุธยา และยังมีการลงทุนในธุรกิจใหม่
เป็นธุรกิจผลิตสารสกัดจากสมุนไพรโดยซื้อสินทรัพย์ถาวรที่เป็นที่ดิน
อาคารและอุปกรณ์สำหรับวิจัยและพัฒนา จำนวน 129.99 ล้านบาท
เพื่อนำมาพัฒนาและดำเนินการต่อไป

ในปี 2551 ได้รับเงินลงทุนในบริษัทย่อยที่เหลืออีก ร้อยละ 3.0 จำนวน 30.0 ล้านบาท
และมีการลงทุนสินทรัพย์ถาวรเพิ่มเติมในส่วนของโรงงานที่จังหวัดประจวบคีรีขันธ์
ทั้งการเปลี่ยนเครื่องจักรและอุปกรณ์ให้มีประสิทธิภาพและประหยัดพลังงานมากขึ้น
รวมทั้งการลงทุนสิ่งปลูกสร้างเพิ่มเติม สำหรับโรงงานเครื่องดื่มที่อำเภอวังน้อย
ยังคงมีการลงทุนเพิ่มเติมในเครื่องจักรของสายการผลิตใหม่ สำหรับที่โรงงานน้ำแร่ออรา
มีการลงทุนเครื่องจักรใหม่สำหรับการออกผลิตภัณฑ์ใหม่ นอกจากนั้นมีเงินปันผลรับจากหุ้นของบริษัท
ทิปโก้แอสฟัลท์ จำกัด (มหาชน) จำนวน 29.7 ล้านบาท

กระแสเงินสดจากกิจกรรมการจัดหาเงิน ในปี 2549ได้มีการกู้ระยะยาวใหม่ จำนวน 419.0
ล้านบาทและมีเงินปันผลจ่าย 144.0 ล้านบาท และในปี 2550 บริษัทฯ
ได้มีการชำระเงินกู้ระยะยาว จำนวน 277.1 ล้านบาท นอกจากนี้ยังมีการจ่ายเงินปันผล จำนวน
458.4 ล้านบาท (โดยจ่ายมาจากกำไรหลังหักภาษีจากการขายหุ้นของบริษัทย่อย) ในปี 2551
ได้มีการกู้ระยะยาวใหม่ จำนวน 700.0 ล้านบาท
เพื่อชำระคืนเงินกู้เดิมสำหรับโครงการโรงงานเครื่องดื่มที่ อำเภอวังน้อย
และสำหรับลงทุนเครื่องจักรเพิ่มเติม โดยมียอดชำระหนี้ระยะยาว จำนวน 538.3 ล้านบาท

สภาพคล่อง

  ----------------------------------------- --------- --------- ----------
  อัตราส่วนสภาพคล่อง                           ปี2549     ปี2550     ปี2551

  สินทรัพย์หมุนเวียนต่อหนี้สินหมุนเวียน                0.8       0.8       1.0

  อัตราส่วนความสามารถในการชำระดอกเบี้ย          6.3       9.2       3.2

  อัตราส่วนหนี้สินต่อส่วนของผู้ถือหุ้น                  2.1       1.5       1.6
  ----------------------------------------- --------- --------- ----------

อัตราส่วนสินทรัพย์หมุนเวียนต่อหนี้สินหมุนเวียนในปี 2549-2550 น้อยกว่า 1 ปัจจัยหลักมาจากในปี
2549 มาจากรายการเจ้าหนี้ค่าเครื่องจักร จำนวน 297.59 ล้านบาท
ซึ่งเป็นการลงทุนซื้อเครื่องจักรใหม่เพื่อใช้ที่โรงงานเครื่องดื่มแห่งที่สอง
เครื่องจักรดังกล่าวได้นำเข้ามาและติดตั้งแล้วและอยู่ในช่วงทดลองเครื่อง
ซึ่งตามเงื่อนไขการซื้อบริษัทฯ จะชำระเงินเมื่อผ่านการทดสอบในการใช้งาน
ซึ่งบันทึกรายการเป็นเจ้าหนี้ค่าเครื่องจักรภายใต้หนี้สินหมุนเวียนของบริษัทฯ
จึงทำให้หนี้สินหมุนเวียนเพิ่มขึ้นมาก อย่างไรก็ตามในปี 2550
เครื่องจักรดังกล่าวได้ติดตั้งเสร็จและได้จ่ายเงินโดยใช้แหล่งเงินกู้ระยะสั้น เนื่องจากบริษัทฯ
ยังอยู่ในช่วงเจรจากับธนาคารในการจัดทำวงเงินกู้ระยะยาว (แล้วเสร็จในเดือนกุมภาพันธ์ 2551)
นอกจากนี้ในปี 2550 ยังมีรายการภาษีเงินได้นิติบุคคลค้างจ่าย จำนวน 188.10 ล้านบาท
(รายการการขายหุ้นของบริษัทย่อย)

ในปี 2551 อัตราส่วนสินทรัพย์หมุนเวียนต่อหนี้สินหมุนเวียนเพิ่มขึ้น เนื่องมากจาก
สินค้าคงคลังเพิ่มขึ้นเป็นสัดส่วนมากกว่าหนี้สินระยะสั้นที่เพิ่มขึ้น
รวมทั้งมีรายการลูกหนี้กิจการที่เกี่ยวข้องกัน ซึ่งเป็นรายการที่ บริษัท ซันโทรี่ จำกัด
มีค่าใช้จ่ายเป็นค่าสนับสนุนทางการตลาด ที่ค้างจ่ายอยู่กับบริษัท

อัตราส่วนความสามารถในการชำระดอกเบี้ย ในระหว่างปี 2550 อัตราดอกเบี้ยทยอยปรับตัวลดลง
ประกอบกับมีการชำระเงินต้นครบกำหนด ทำให้ยอดเงินกู้โดยรวมลดลง
อัตราความสามารถในการชำระดอกเบี้ยปี 2550 จึงดีกว่าปี 2549 สำหรับปี 2551
ในช่วงครึ่งปีแรก อัตราดอกเบี้ยยังคงปรับตัวลดลง และกลับเพิ่มขึ้นในช่วงครึ่งปีหลัง
ซึ่งเป็นผลจากวิกฤตทางการเงินที่ทำให้เกิดปัญหาสภาพคล่องในตลาด
ประกอบกับการที่บริษัทมีเงินกู้ระยะยาวเพิ่มขึ้นเพื่อนำมาลงทุนเพิ่มเติมที่โรงงานเครื่องดื่มที่อำเภอวังน้อย
และเงินกู้ระยะสั้นที่เพิ่มขึ้นเป็นเงินทุนหมุนเวียน สำหรับการเพิ่มปริมาณสินค้าคงคลัง
ทำให้อัตราส่วนความสามารถในการชำระดอกเบี้ยลดลง อยู่ในระดับ 3.2 เท่า

อัตราส่วนหนี้สินต่อส่วนของผู้ถือหุ้น ในปี 2550 อัตราส่วนหนี้สินต่อส่วนของผู้ถือหุ้นลดลงจากปี 2549
เนื่องจากการขายเงินลงทุนในบริษัทย่อย (จำนวน 969.03 ล้านบาท คิดเป็นร้อยละ 97
ของราคาขายทั้งหมด) กำไรจากการขายเงินลงทุนในบริษัทย่อยสุทธิจากภาษี
หลังหักเงินปันผลจ่ายทำให้ส่วนของผู้ถือหุ้นเพิ่มขึ้น
และบริษัทฯได้นำเงินสดส่วนที่เหลือจากเงินปันผลจ่าย ไปจ่ายคืนเงินกู้ระยะสั้นและเงินกู้ระยะยาว
และอัตราส่วนดังกล่าวเพิ่มขึ้นเล็กน้อยในปี 2551 จากการที่หนี้สินรวมเพิ่มขึ้น

ความสามารถในการทำกำไร

  ----------------------------------------- --------- --------- ----------
  อัตราส่วน                                   ปี2549     ปี2550     ปี2551

  อัตรากำไรขั้นต้น (%)                          31.6      24.8      30.3

  อัตรากำไรสุทธิ (%)                           10.7      12.8      1.4

  อัตราส่วนผลตอบแทนของส่วนของผู้ถือหุ้น             27.8      30.4      3.7
  ----------------------------------------- --------- --------- ----------

อัตรากำไรขั้นต้น ในปี 2550 อัตรากำไรขั้นต้นลดลง
แม้ว่ายอดขายในประเทศยังรักษาอัตราการเติบโตไว้ได้
เนื่องจากการที่ยอดขายต่างประเทศได้รับผลกระทบอย่างรุนแรงของค่าเงินบาทที่แข็งค่าอย่างต่อเนื่องตลอดทั้งปี
ประกอบกับวัตถุดิบผลไม้สดและทินเพลตและค่าแรงปรับตัวสูงขึ้น ในปี 2551
เมื่อปรับราคาขายและปิดความเสี่ยงของอัตราแลกเปลี่ยนของยอดขายต่างประเทศ
ทำให้อัตรากำไรขั้นต้นเพิ่มขึ้น

อัตรากำไรสุทธิ ในปี 2550 ผลการดำเนินงานได้รวมกำไรจากการขายหุ้นของบริษัทย่อยก่อนภาษี
จำนวน 669.31 ล้านบาท โดยมีภาษีจ่ายจากรายการดังกล่าว จำนวน 188.10 ล้านบาท
ทำให้อัตรากำไรสุทธิสูงกว่า ปี 2549 สำหรับปี 2551
การที่บริษัทรับรู้ส่วนขาดทุนจากเงินลงทุนในบริษัทร่วม จำนวน 265.0 ล้านบาท
ทำให้อัตรากำไรสุทธิลดลงอย่างมาก หากคำนวณความสามารถในการทำกำไรจากการดำเนินงาน
โดยไม่รวมการรับรู้ส่วนขาดทุนจากเงินลงทุนในบริษัทร่วม (เป็นการรับรู้ทางบัญชี
ไม่กระทบกระแสเงินสดและการดำเนินงานของบริษัทฯ)
บริษัทจะมีอัตรากำไรสุทธิจากการดำเนินงานในอัตราร้อยละ 6.5

อัตราผลตอบแทนของส่วนของผู้ถือหุ้น ในปี 2550 สูงขึ้นจากปี 2549
อันเนื่องมาจากกำไรจากการขายหุ้นของบริษัทย่อยและ ในปี 2551
ลดลงจากรายการขาดทุนในบริษัทร่วมดังได้กล่าวมาแล้ว หากคำนึงถึงกำไรสุทธิจากการดำเนินงาน
จะมีอัตราส่วนผลตอบแทนของส่วนผู้ถือหุ้น ร้อยละ 15.4

คุณภาพของสินทรัพย์และอัตราส่วนทางการเงิน

  ----------------------------------------- --------- --------- ----------
  สัดส่วนของสินทรัพย์                            ปี2549     ปี2550     ปี2551

  ลูกหนี้การค้าสุทธิ                              12%       12%       11%

  สินค้าคงเหลือ                                17%       16%       27%

  เงินลงทุนและเงินให้กู้ยืม-สุทธิ                    17%       16%       9%

  ที่ดินอาคารและอุปกรณ์-สุทธิ                      50%       52%       49%

  เงินประกัน                                  -         -         -

  อื่นๆ                                       4%        4%        4%
  ----------------------------------------- --------- --------- ----------

สัดส่วนของลูกหนี้การค้าคงที่ระหว่างปี 2549-2550 และลดลงเล็กน้อยในปี
2551โดยระยะเวลาเก็บหนี้โดยเฉลี่ยลดลงอย่างต่อเนื่องในช่วง 3 ปี ในปี 2549 อยู่ที่ 50 วัน ปี
2550 อยู่ที่ 46 วัน และปี 2551 อยู่ที่ 37 วัน เนื่องมาจากประสิทธิภาพในการบริหารหนี้ที่ดี
โดยบริษัทฯ มีนโยบายที่เข้มงวดในการวิเคราะห์และอนุมัติเครดิตให้กับลูกค้า
รวมทั้งมีขั้นตอนการควบคุมและติดตามหนี้อย่างใกล้ชิด

สัดส่วนสินค้าคงเหลือลดลงในปี 2550 จากปี 2549 และเพิ่มขึ้นในปี 2551
โดยจำนวนวันในสินค้าคงเหลือของบริษัท อยู่ที่ 106 วัน ในปี 2549 อยู่ที่ 79 วัน ในปี 2550
และอยู่ที่ 136 วัน ในปี 2551
ทั้งนี้ปริมาณสินค้าคงเหลือเป็นไปตามการคาดการณ์การเปลี่ยนแปลงราคาวัตถุดิบ
โดยบริษัทจะมีสินค้าคงเหลือเพิ่มขึ้นในช่วงที่คาดการณ์ว่าราคาวัตถุดิบจะเพิ่มขึ้น สำหรับ ในช่วงปี
2550 บริษัทฯ ได้ทยอยส่งออกสินค้าคงเหลือที่ผลิตเก็บไว้ตั้งแต่ปลายปี 2549
ตามที่คาดการณ์ว่าราคาผลไม้สดในปี 2550 จะเพิ่มสูงขึ้น และในช่วงปี 2550
ที่ราคาผลไม้สดอยู่ในระดับสูงตลอดทั้งปี จึงไม่ได้มีนโยบายในการผลิตเก็บไว้เป็นสินค้าคงเหลือ
นอกจากนั้นในส่วนของธุรกิจเครื่องดื่มพร้อมดื่ม ในปี 2550
มีปริมาณความต้องการในตลาดเพิ่มสูงขึ้นมาก และบริษัทฯ
ไม่สามารถผลิตได้เพียงพอกับความต้องการของตลาดได้
ทำให้สัดส่วนของสินค้าคงเหลือและจำนวนวันสินค้าคงเหลือลดลงในปี 2550 แต่ช่วงปลายปี 2551
บริษัทคาดการณ์ว่า ในช่วงปี 2552 จะมีภัยแล้ง ทำให้ผลไม้ขาดแคลนและมีราคาสูง
บริษัทจึงมีนโยบายในการผลิตสินค้าเก็บเป็นสินค้าสำเร็จรูป
ทำให้จำนวนวันของสินค้าคงเหลือเพิ่มขึ้นในปี 2551

เงินลงทุนเป็นเงินลงทุนในบริษัท ทิปโก้ แอสฟัลส์ จำกัด (มหาชน)
โดยมีนโยบายให้สัดส่วนการถือหุ้นอยู่ที่ 20-25%
เงินลงทุนดังกล่าวได้ถูกบันทึกเงินลงทุนตามวิธีส่วนได้เสีย ตามหลักการบันทึกบัญชีที่รับรองทั่วไป
ซึ่งสามารถทราบต้นทุนที่ซื้อมาในราคาทุนได้จากหมายเหตุประกอบงบการเงิน โดยบริษัทฯ
มีนโยบายในการถือครองเงินลงทุนและทำกำไรในรูปของผลตอบแทนจากการลงทุนเพื่อให้มีผลตอบแทนขั้นต่ำครอบคลุมต้นทุนที่เกิดจากการลงทุนดังกล่าวกับผู้ถือหุ้นส่วนน้อย

ที่ดิน อาคารและอุปกรณ์ของบริษัทฯ มีการซ่อมแซมและบำรุงอยู่สม่ำเสมอทุกปี ในปี 2550
ยังมีการลงทุนปรับปรุงอาคารเพิ่มเติมที่โรงงานเครื่องดื่มที่วังน้อย
มีการติดตั้งเครื่องจักรสำหรับการผลิต นอกจากนั้นที่โรงงานเดิมที่จังหวัดประจวบคีรีขันธ์
มีการซื้อเครื่องจักรใหม่ เพื่อเพิ่มกำลังการผลิตสำหรับการผลิตกระป๋องเปล่า
และยังมีการปรับปรุงประสิทธิภาพการผลิตในส่วนอื่นๆ อีกด้วย สำหรับปี 2551
ยังมีการลงทุนเพิ่มเติมในส่วนของเครื่องจักรที่โรงงานวังน้อย และ
ที่โรงงานประจวบคีรีขันธ์มีการซื้อเครื่องจักรทดแทนของเดิมเพื่อเพิ่มประสิทธิภาพ
และการประหยัดพลังงาน มีสิ่งปลูกสร้างเพิ่มเติม
นอกจากนั้นยังมีการลงทุนเครื่องจักรเพิ่มเติมเพื่อขยายการผลิตที่โรงงานน้ำแร่
ที่จังหวัดเชียงใหม่อีกด้วย

ประสิทธิภาพในการดำเนินงาน

  ----------------------------------------- --------- --------- ----------
  อัตราส่วน                                   ปี2549     ปี2550     ปี2551

  อัตราผลตอบแทนสินทรัพย์                        9.3%      12.3%     1.4%

  อัตราผลตอบแทนสินทรัพย์ถาวร                    25.0%     30.2%     11.2%
  ----------------------------------------- --------- --------- ----------

ในปี 2550
อัตราผลตอบแทนสินทรัพย์เพิ่มขึ้นเนื่องมาจากกำไรสุทธิรวมกำไรจากการขายหุ้นบริษัทย่อย
ในขณะที่อัตราผลตอบแทนจากสินทรัพย์ถาวรเพิ่มขึ้นเพียงเล็กน้อย เนื่องจาก
ยังมีการลงทุนในสินทรัพย์ถาวรเพิ่มเติม
โดยส่วนใหญ่จะเป็นการติดตั้งเครื่องจักรของโรงงานเครื่องดื่มที่วังน้อย
และยังอยู่ในระหว่างการทดลองเครื่องจักร ในปี 2550
ได้มีการทยอยผลิตผลิตภัณฑ์ออกสู่ตลาดสำหรับเครื่องจักรที่ตั้งอยู่ที่อำเภอวังน้อยที่ได้ติดตั้งและทดสอบเครื่องเสร็จแล้วบางส่วน
ในปี 2551 ทั้งอัตราผลตอบแทนสินทรัพย์และอัตราผลตอบแทนสินทรัพย์ถาวรลดลงอย่างมาก
เนื่องจากรายการขาดทุนจากเงินลงทุนในบริษัทร่วม หากคำนึงถึงกำไรสุทธิจากการดำเนินงาน
อัตราผลตอบแทนสินทรัพย์ และอัตราผลตอบแทนสินทรัพย์ถาวรในปี 2551 จะเท่ากับ 6.9% และ
14% ตามลำดับ

แนวโน้มในอนาคต

ต่อเนื่องจากปี 2551 ที่เกิดวิกฤตเศรษฐกิจ ส่งผลให้เศรษฐกิจทั่วโลกชะลอตัว
และคาดการณ์ว่าสถานการณ์ดังกล่าว น่าจะเห็นผลกระทบชัดเจน และรุนแรงมากยิ่งขึ้นในปี 2552
โดยเฉพาะทางประเทศสหรัฐอเมริกา และทางแถบยุโรป
ซึ่งเป็นตลาดหลักส่วนหนึ่งของธุรกิจส่งออกผลไม้กระป๋องของบริษัท
คาดว่ายอดส่งออกของบริษัทจะชะลอตัวลงตามภาวะเศรษฐกิจของประเทศที่มีปัญหาดังกล่าว
อย่างไรก็ตาม เนื่องจากสินค้าส่งออกหลักของบริษัท ซึ่งเป็นสับปะรดกระป๋อง
นับได้ว่าส่วนประกอบหลักของอาหารของชาวต่างชาติ
และสับปะรดเป็นผลไม้ที่ราคาไม่สูงเมื่อเทียบกับผลไม้ประเภทอื่น
จึงคาดว่ากำลังซื้อที่ลดลงจะไม่กระทบกับการบริโภคมากนัก
อีกทั้งอาจจะมีการเคลื่อนย้ายบริโภคจากสินค้าที่มีราคาสูงมายังกลุ่มนี้มากขึ้น
ช่วยรักษาระดับยอดขายให้ไม่เปลี่ยนแปลงมากนัก

อย่างไรก็ตาม เพื่อชดเชยยอดขายที่ชะลอตัวลงจากตลาดแถบสหรัฐอเมริกาและยุโรป
บริษัทได้มีแผนที่เพิ่มสัดส่วนของยอดขายในตลาดภูมิภาคอื่นที่ยังมีศักยภาพอยู่
เช่นประเทศทางแถบตะวันออกกลาง พร้อมๆกันนั้น
บริษัทได้คำนึงถึงความเสี่ยงจากการเข้าตลาดใหม่ๆ
ที่อาจมีความเสี่ยงในช่วงเวลาที่เศรษฐกิจโลกโดยรวมชะลอตัว
โดยมุ่งเน้นการใช้เครื่องมือป้องกันความเสี่ยงต่างๆ เช่น การทำประกันลูกหนี้
เป็นการเสริมความมั่นใจในการตัดสินใจเข้ายังตลาดใหม่ๆ รวมทั้งการเข้มงวดในการบริหารลูกหนี้
ได้แก่ การวิเคราะห์เครดิต การอนุมัติสินเชื่อ และการติดตามเร่งรัดหนี้สิน
เป็นการช่วยเสริมการบริหารสภาพคล่องของบริษัท

สำหรับธุรกิจเครื่องดื่ม ที่เน้นขายในประเทศ และ ส่งออกไปยังประเทศแถบ Asean
ซึ่งเป็นภูมิภาคที่ได้รับผลกระทบจากวิกฤตเศรษฐกิจน้อยกว่าภูมิภาคอื่นๆ
คาดว่ายังคงรักษายอดขายไม่ให้ชะลอตัวลงไปได้
ซึ่งบริษัทยังคงนโยบายเดิมในการออกผลิตภัณฑ์ใหม่ๆ สู่ตลาด
ซึ่งบริษัทมีศักยภาพมากขึ้นจากการใช้โรงงานเครื่องดื่มที่อำเภอวังน้อย เป็นฐานการผลิต
เนื่องจากมีกำลังการผลิตที่มากขึ้นและสายการผลิตใหม่ที่เป็นบรรจุภัณฑ์ขวด PET
ทำให้สามารถพัฒนาผลิตภัณฑ์ที่ตอบสนองความต้องการของลูกค้าได้มากขึ้น

สำหรับธุรกิจสกัดสมุนไพร นอกเหนือไปจากผลิตภัณฑ์ในปัจจุบันที่บริษัทดำเนินการอยู่
บริษัทได้ศึกษาและวิจัยอยู่อย่างต่อเนื่อง เพื่อหาผลิตภัณฑ์ใหม่ๆ
ที่น่าสนใจและมีความสามารถในการสร้างผลตอบแทนให้กับบริษัท ในปี 2551
ได้มีใช้ที่ดินบางส่วนในการปลูกสับปะรด และมะละกอ เพื่อเป็นแหล่งวัตถุดิบเสริม
รวมทั้งได้มีการพัฒนาพันธุ์ สำหรับธุรกิจขายผลไม้สด จะเริ่มมีผลผลิตออกมาในปี 2552

สถานการณ์ด้านการเงิน

ค่าเงินบาทตามการคาดการณ์คาดว่ามีแนวโน้มอ่อนค่าลงในช่วงครึ่งปีแรก
จะเป็นประโยชน์แก่บริษัทในการช่วยยอดขายในเทอมของบาทให้ดีขึ้น ในส่วนของการนำเข้าวัตถุดิบ
บริษัทได้เข้าไปทำสัญญาซื้อเงินตราต่างประเทศล่วงหน้าเพื่อปิดความเสี่ยงในช่วงครึ่งปีแรกไว้เล้ว
อย่างไรก็ตามสถานการณ์ที่ไม่แน่นอน อาจส่งผลให้ค่าเงินมีความผันผวนได้
บริษัทต้องมีการติดตามอย่างใกล้ชิด
และยังคงนโยบายเดิมในการทำสัญญาซื้อขายอัตราแลกเปลี่ยนล่วงหน้าในช่วงเวลาที่เหมาะสม
เพื่อบริหารความเสี่ยงของอัตราแลกเปลี่ยน

ในด้านของอัตราดอกเบี้ย ต่อเนื่องจากปลายปี 2551 อัตราดอกเบี้ยลดลงอย่างต่อเนื่อง
ดังนั้นการที่ปัจจุบันอัตราดอกเบี้ยเงินกู้ของบริษัททั้งหมดเป็นอัตราดอกเบี้ยลอยตัว
ทำให้ภาระดอกเบี้ยจ่ายของบริษัทลดลง

เป้าหมายในอนาคต

บริษัทมุ่งเติบโตอย่างต่อเนื่องและยั่งยืน ใน 4 ธุรกิจ หลัก ได้แก่ ธุรกิจผัก ผลไม้ และอาหาร
โดยเน้นการส่งออกไปยังตลาดทั่วโลก, ธุรกิจเครื่องดื่มพร้อมดื่ม โดยร่วมกับผู้ร่วมทุน คือ บริษัท
ซันโทรี่ จำกัด เน้นการเติบโตและเป็นผู้นำในตลาด Asean, ธุรกิจร้านค้าปลีกและฟู้ดเซอร์วิซ
และธุรกิจการสกัดสารจากสมุนไพร

13. ค่าตอบแทนผู้สอบบัญชี

การแต่งตั้งและพิจารณาค่าตอบแทนของผู้สอบบัญชี

คณะกรรมการตรวจสอบพิจารณาคุณสมบัติและการปฏิบัติงานของผู้สอบบัญชี
และเสนอต่อคณะกรรมการบริษัทในการแต่งตั้งผู้สอบบัญชีในแต่ละปี รวมถึงค่าสอบบัญชี
เพื่อเสนอขออนุมัติจากที่ประชุมผู้ถือหุ้น
ทั้งนี้รายชื่อผู้สอบบัญชีที่จะเสนอเพื่อพิจารณาแต่งตั้งเป็นผู้สอบบัญชีของบริษัทฯจะต้องเป็นผู้สอบบัญชีที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์

ค่าตอบแทนของผู้สอบบัญชี

ในปี 2551 ค่าตอบแทนของผู้สอบบัญชี ประกอบด้วย

1.  ค่าตอบแทนจากการสอบบัญชี (Audit fee)

  บริษัทฯและบริษัทย่อยจ่ายค่าตอบแทนการสอบบัญชีรวมจำนวน 1,790,000 บาท
  โดยมีรายละเอียดดังนี้

  งบการเงินของบริษัทฯและงบการเงินรวม จำนวน 900,000 บาท

  งบการเงินของบริษัทย่อย 5 บริษัท จำนวน 890,000 บาท

  2. ค่าบริการอื่น (Non-audit fee)

  บริษัทฯและบริษัทย่อยจ่ายค่าบริการอื่น จำนวน 210,000 บาท